Tori mõis
Tori mõis (saksa keeles Torgel) oli riigimõis Tori kihelkonnas Pärnumaal. Nüüdisajal jääb mõis Pärnu maakonda Tori valda. Keskajal oli Toril Liivi ordu Pärnu komtuuri peamõis. Seda mõisat mainiti esimest korda 1528. Liivi sõja järel oli mõis Poola Pärnu vojevoodkonna Pärnu staarostkonna folvark ehk riigimõis. 1820 rentis Venemaa riigilt mõisat Liivimaa rüütelkond, kes 1854 avas mõisas hobusekasvatuse (Tori hobusekasvatus). Pärast Eesti Vabariigi loomist Tori mõis ja hobusekasvandus riigistati. 1938. aastal nimetati kasvandus Tori Riiklikuks Hobusekasvanduseks.